Նախագիծ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**ՈՐՈՇՈՒՄ**

2019 թվականի N - Ա

**ԵՐԵՎԱՆԻ ՀԱՄԱՅՆՔԻՆ ԳՈՒՅՔ ՆՎԻՐԱԲԵՐԵԼՈՒ**

**ՄԱՍԻՆ**

Ղեկավարվելով Հայաստանի Հանրապետության քաղաքացիական օրենսգրքի 605-րդ հոդվածով և «Կառավարչական իրավահարաբերությունների կարգավորման մասին» օրենքի 5-րդ հոդվածի 7-րդ մասով՝ Կառավարությունը ***որոշում է***.

1. Հայաստանի Հանրապետության սեփականությունը հանդիսացող, Պաշտպանության նախարարության հաշվեկշռում հաշվառված (անշարժ գույքի սեփականության իրավունքի գրանցման վկայական` N 08022019-01-0041)՝ Երևան քաղաքի Քանաքեռ 14 փողոցի 42 շենքի № 22 1 (մեկ) սենյականոց բնակարանը՝ 45.2 քմ մակերեսով և 10.620.000 (տաս միլիոն վեց հարյուր քսան հազար) դրամ հաշվեկշռային արժեքով (այսուհետ` գույք) հետ վերցնել և նվիրաբերել Երևանի համայնքին՝ ծառայողական պարտակա­նությունները կատարելիս զոհված զինծառայող Հրանտ Խաչատուրի Մանգասարյանի մոր` Նունե Սողոմոնի Հակոբյանի (այսուհետ՝ շահառու) անօթևան ընտանիքին սեփակա­նանության իրավունքով անհատույց տրամադրելու պայմանով:

2. Հանձնարարել պաշտպանության նախարարին և առաջարկել Երևանի քաղաքապետին` սույն որոշումն ուժի մեջ մտնելուց հետո 15-օրյա ժամկետում համատեղ ապահովել սույն որոշման 1-ին կետում նշված գույքի հանձնման-ընդունման աշխատանքների կատարումը և նվիրա­բերության պայմանագրի կնքումը՝ պայմա­նագրի նոտարական վավերացման և դրանից ծագող իրավունքների պետական գրանցման հետ կապված ծախսերն իրականացնելով Պաշտպանության նախարարության միջոցների հաշվին:

3. Առաջարկել Երևանի քաղաքապետին՝ սույն որոշման 2-րդ կետի համաձայն գույքի նվիրա­բերության պայմանագրի կնքման օրվանից մեկամսյա ժամկետում ապահովել շահառուի հետ գույքի նվիրատվության պայմանագրի կնքումը՝ պայմանագրի նոտարական վավերացման և դրանից ծագող իրավունքների պետական գրանցման հետ կապված ծախսերն իրականացնելով շահառուի միջոցների հաշվին:

**ՏԵՂԵԿԱՆՔ - ՀԻՄՆԱՎՈՐՈՒՄ**

**<<Երևանի համայնքին գույք նվիրաբերելու մասին>> Կառավարության որոշման նախագծի ընդունման**

**1. Անհրաժեշտությունը.**

Որոշման նախագծի ընդունումը պայմանավորված է այն հանգաման­քով, որ ծառայողական պարտականությունները կատարելիս զոհված զինծառայող, շարքային Հրանտ Խաչատուրի Մանգասարյանի մայրը` Նունե Սողոմոնի Հակոբյանը բնակվում է վարձակալական հիմունքներով, և վերջինիս անվամբ ՀՀ տարածքում առկա չէ սեփականության իրավունքով բնակելի նշանակության անշարժ գույք: Նախագծի ներկայացումը պայմանավորված է նաև Վարչապետի աշխատակազմի ղեկավարի 19.04.2019թ. N 02/11.6/18617-2019 հանձնարարականի կատարումն ապահովելու անհրաժեշտությամբ:

**2. Ընթացիկ իրավիճակը և խնդիրները.**

Զոհված զինծառայող, շարքային Հ. Մանգասարյանի մայրը` Ն. Հակոբյանն իր երկու երեխաների հետ միասին բնակվում է Երևան քաղաքում` վարձակալական հիմունքներով: Վերջինիս կողմից Երևանի քաղաքապետարան ներկայացված դիմումի հիման վրա բնակարանային հաշվառման ընդգրկելու հարցը քննարկվել է Երևանի քաղաքապետարանի բնակարանային հարցերի հանձնաժողովի 2018թ. հունվարի 24-ին կայացած նիստում, ինչի արդյունքում Հանձնաժողովը, հաշվի առնելով ՀՀ կառավարության 2017թ. օգոստոսի 10-ի N 1016-Ն որոշմամբ հաստատված կարգի 8-րդ կետի պահանջները` զոհված զինծառայող Հ. Մանգասարյանի մոր` Նունե Հակոբյանի բնակարանային հաշվառման ընդգրկելու վերաբերյալ ներկայացված դիմումը մերժել է` վերջին 10 տարիների ընթացքում Երևան համայնքում հաշվառում չունենալու հիմքով՝ միաժամանակ տեղեկացնելով, որ բնակարանային հաշվառման ընդգրկելու հարցը հնարավոր կլինի քննարկել 2021թ. հուլիսի 28-ից հետո: Նշված հանգամանքի պարագայում զոհվածի ընտանիքը հայտնվում է սոցիալական էլ ավելի անբարենպաստ պայմաններում, քանի որ իր երկու երեխաների հետ միասին ստիպված է լինում շարունակել բնակվել վարձակալությամբ:

**3. Տվյալ բնագավառում իրականացվող քաղաքականությունը.**

Բնագավառում քաղաքականությունն ուղղված է ապահովելու հաշմանդամության զինվորական կենսաթոշակ ստացող նախկին զինծառայողների և զոհված (մահացած) զինծառայողների ընտանիքների սոցիալական երաշխքիների իրացումը:

**4. Կարգավորման նպատակը և բնույթը.**

Որոշման նախագծով նախատեսվում է ՀՀ պաշտպանության նախարարության հաշվեկշռում գտնվող Երևան քաղաքի Քանաքեռ 14 փողոցի 42 շենքի մեկ սենյականոց թիվ 22 բնակարանը նվիրաբերել Երևանի համայնքին՝ զոհված զինծառայողի մոր անվամբ նշված բնակա­րանն անհատույց սեփականաշնորհելու պայմանով:

**5. Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է ՀՀ պաշտպանության նախարարության կողմից:

**6.Ակնկալվող արդյունքը.**

Որոշման նախագծի ընդունմամբ ակնկալվում է լուծել զոհված զինծառայողի անօթևան ընտանիքի բնակավորման հարցը:

**ՏԵՂԵԿԱՆՔ**

**<< Երևանի համայնքին գույք նվիրաբերելու մասին>> Կառավարության որոշման նախագծի ընդունման կապակցությամբ այլ իրավական ակտերում փոփոխություններ և լրացումներ կատարելու վերաբերյալ**

ՀՀ կառավարության որոշման նախագծի ընդունման առնչությամբ այլ իրավական ակտերում փոփոխությունների և /կամ/ լրացումների անհրաժեշտություն չի առաջանում:

**ՏԵՂԵԿԱՆՔ**

**<< Երևանի համայնքին գույք նվիրաբերելու մասին>> Կառավարության որոշման նախագծի ընդունման կապակցությամբ ՀՀ պետական բյուջեի ծախսերի կամ եկամուտների ավելացման կամ նվազեցման վերաբերյալ**

Որոշման նախագծի ընդունումը Հայաuտանի Հանրապետության պետական բյուջեում փոփոխությունների կատարման անհրաժեշտություն չի առաջացնում: